Broj: 711-I-474-M-22/20-02-11

Zagreb, 6. ožujka 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Ljubice Mikulčić, zamjenice općinskog načelnika Općine Hrašćina,** za davanjem mišljenja Povjerenstva, na 81. sjednici, održanoj 6. ožujka 2020.g., daje sljedeće

**MIŠLJENJE**

1. **Sukladno članku 8. i 9. ZSSI-a te sukladno Odluci o utvrđivanju sadržaja obrasca Izvješća o imovinskom stanju („Narodne novine“ broj 4/15.), dužnosnica Ljubica Mikulčić, zamjenica općinskog načelnika Općine Hrašćina, nije dužna u Izvješću o imovinskom stanju dužnosnika Povjerenstvu prijaviti troškove službenog puta i dnevnica za sjednice Općinskog vijeća, kao niti putne troškove za sjednice Županijske skupštine.**
2. **Povjerenstvo ukazuje kako je, u cilju osiguravanja od moguće zlouporabe identiteta dužnosnika, obrazac izvješća o imovinskom stanju potrebno ovjeriti žigom i potpisom ovlaštene pravne osobe u kojoj dužnosnik obnaša dužnost. Ako je dužnosnik prestao obnašati dužnost, ovjera pravne osobe u kojoj je dužnosnik obnašao dužnost nije potrebna.**

Obrazloženje

Zahtjev za davanjem mišljenja Povjerenstva podnijela je Ljubica Mikulčić, zamjenica općinskog načelnika Općine Hrašćina. Zahtjev je zaprimljen u knjigama ulazne pošte dana 25. veljače 2020.g. pod poslovnim brojem 711-U-1017-M-22/20-01-2, povodom kojeg se vodi predmet broj M-22/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Ljubica Mikulčić obnaša dužnost zamjenice općinskog načelnika Općine Hrašćina od 26. svibnja 2017.g. Stoga je i Ljubica Mikulčić, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu traži mišljenje Povjerenstva treba li u izvješću o imovinskom stanju dužnosnika pod ostala primanja unijeti iznose troškova službenog puta i isplata dnevnica za sjednice Općinskog vijeća koje joj se isplaćuju uz volontersku naknadu kao zamjenici općinskog načelnika. Dužnosnica dalje traži mišljenje da li je pod ostala primanja potrebno upisati i putne troškove koje prima za sjednice Županijskih odbora i sjednice Županijske skupštine. I u konačnici, da li promjenu imovinske kartice treba ovjeriti općina ili je dovoljno da ju potvrdi svojim potpisom.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila. Stavkom 3. propisano je da su dužnosnici, koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Podaci o imovini dužnosnika, koju je dužnosnik dužan prijaviti Povjerenstvu, obuhvaćaju podatke o naslijeđenoj imovini i podatke o stečenoj imovini. Člankom 8. stavkom 7. propisano je da podaci o stečenoj imovini obuhvaćaju, između ostalog, i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, te primici koji se ne smatraju dohotkom i primici na koje se ne plaća porez na dohodak.

Člankom 9. stavkom 1. ZSSI-a propisano je da u izvješće o imovinskom stanju iz članka 8. ovog Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik dužan prijaviti prema ovome Zakonu.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. Odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu predviđena je skupina rubrika Podatci o prihodima. U ovu skupinu rubrika unose se podatci o prihodima koje je dužnosnik ostvario ili ostvaruje s naslova obavljanja dužnosti i obavljanja drugih poslova, podaci o ostalim prihodima te podaci o subvencijama, donacijama i poticajima. Navedena skupina rubrika tako ima podrubrike „Primanja na mjesečnoj razini od dužnosti za koju se podnosi izvješće o imovinskom stanju“, „Podatci o plaći ostvarenoj kod drugog poslodavca“, „Podatci o ostalim prihodima„, „Subvencije/donacije/poticaji“.

Ako je dužnosnik kod popunjavanja rubrike „Dužnost za koju se podnosi izvješće o imovinskom stanju“ u rubrici „Način obavljanja dužnosti“ odabrao opciju „Profesionalno“ u rubrici „Primanja na mjesečnoj razini od dužnosti za koju se podnosi izvješće o imovinskom stanju“ otvorit će mu se polja u koja je obvezan upisati bruto i neto iznos mjesečne plaće koju ostvaruje na ovoj dužnosti. Neto iznos mjesečne plaće je bruto plaća umanjena za doprinose, poreze i prireze. Ako je dužnosnik kod popunjavanja rubrike „Dužnost za koju se podnosi izvješće o imovinskom stanju“ u rubrici „Način obavljanja dužnosti“ odabrao opciju „Volonterski“ u ovoj rubrici imat će otvoreno polje u koje je obvezan upisati neto iznos mjesečne naknade za volontiranje, ako istu ostvaruje.

Ako je dužnosnik kod popunjavanja rubrike „ Druga dužnost za koju se podnosi izvješće o imovinskom stanju“ u rubrici „Način obavljanja dužnosti“ odabrao opciju „Profesionalno“ u rubrici „Primanja na mjesečnoj razini od druge dužnosti za koju postoji obveza podnošenja izvješća imovinskom“ stanju imat će otvorena polja u koja je obvezan upisati bruto i neto iznos mjesečne plaće koju ostvaruje na ovoj dužnosti. Neto iznos mjesečne plaće je bruto mjesečna plaća umanjena za doprinose, poreze i prireze.

Pod rubrikom „Podatci o ostalim prihodima“ nakon odabira opcije „Postoji” otvorit će se polja u koja je obvezan navesti prihode koje je ostvario u periodu od 12 mjeseci prije podnošenja izvješća, ako dužnosnik ostvaruje prihode iz drugih izvora.

Slijedom navedenog, Povjerenstvo utvrđuje kako se troškovi službenog puta i dnevnice za sjednice Općinskog vijeća, kao niti putni troškovi za sjednice Županijske skupštine ne smatraju primanjima na mjesečnoj razini od dužnosti za koju se podnosi izvješće o imovinskom stanju niti ostalim prihodima pa slijedom navedenog iste dužnosnica Ljubica Mikulčić nije dužna prijaviti u obrascu izvješća o imovinskom stanju dužnosnika.

U odnosu na dio zahtjeva za davanjem mišljenja treba li promjenu imovinske kartice ovjeriti općina ili je dovoljno da ju dužnosnica potvrdi svojim potpisom, Povjerenstvo ukazuje kako su dužnosnici dužni pravilno i potpuno ispuniti propisani obrazac izvješća o imovinskom stanju.

Nakon što dužnosnik pošalje ispunjeni obrazac elektronskim putem, dužan je ispisati poslano izvješće o imovinskom stanju, potpisati ga, ovjeriti i poslati ga Povjerenstvu poštom. Nakon ispisa izvješća o imovinskom stanju dužnosnik svojim potpisom na obrascu jamči da su podatci koje je unio u obrazac istiniti i potpuni te da su u obrascu navedeni svi podatci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece. U cilju osiguravanja od moguće zlouporabe identiteta dužnosnika, obrazac izvješća o imovinskom stanju potrebno je ovjeriti žigom i potpisom ovlaštene pravne osobe u kojoj dužnosnik obnaša dužnost. Ako je dužnosnik prestao obnašati dužnost, ovjera pravne osobe u kojoj je obnašao dužnost nije potrebna.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Ljubica Mikulčić, elektroničkom dostavom
2. Objava na internetskoj stranici Povjerenstva
3. Pismohrana